代曲江老人百韵
唐·元稹

何事花前泣，曾逢旧日春。先皇初在镐，贱子正游秦。拨乱干戈后，经文礼乐辰。徽章悬象魏，貔虎画骐驎。光武休言战，唐尧念睦姻。琳琅铺柱础，葛藟茂河漘。尚齿惇耆艾，搜材拔积薪。裴王持藻镜，姚宋斡陶钧。内史称张敞，苍生借寇恂。名卿唯讲德，命士耻忧贫。杞梓无遗用，刍荛不忘询。悬金收逸骥，鼓瑟荐嘉宾。羽翼皆随凤，圭璋肯杂珉。班行容济济，文质道彬彬。百度依皇极，千门辟紫宸。措刑非苟简，稽古蹈因循。书谬偏求伏，诗亡远听申。雄推三虎贾，群擢八龙荀。海外恩方洽，寰中教不泯。儒林精阃奥，流品重清淳。天净三光丽，时和四序均。卑官休力役，蠲赋免艰辛。蛮貊同车轨，乡原尽里仁。帝途高荡荡，风俗厚訚訚。暇日耕耘足，丰年雨露频。戍烟生不见，村竖老犹纯。耒耜勤千亩，牲牢奉六禋。南郊礼天地，东野辟原畇。校猎求初吉，先农卜上寅。万方来合杂，五色瑞轮囷。池籞呈朱雁，坛场得白麟。酹金光照耀，奠璧綵璘玢。掉荡云门发，蹁跹鹭羽振。集灵撞玉磬，和鼓奏金錞。建簴崇牙盛，衔钟兽目嗔。总干形屹崒，戛敔背嶙峋。文物千官会，夷音九部陈。鱼龙华外戏，歌舞洛中嫔。佳节修酺礼，非时宴侍臣。梨园明月夜，花萼艳阳晨。李杜诗篇敌，苏张笔力匀。乐章轻鲍照，碑板笑颜竣。泰岳陪封禅，汾阴颂鬼神。星移逐西顾，风暖助东巡。浴德留汤谷，蒐畋过渭滨。沸天雷殷殷，匝地毂辚辚。沃土心逾炽，豪家礼渐湮。老农羞荷锸，贪贾学垂绅。曲艺争工巧，彫机变组紃。青凫连不解，红粟朽相因。山泽长孳货，梯航竞献珍。翠毛开越巂，龙眼弊瓯闽。玉馔薪然蜡，椒房烛用银。铜山供横赐，金屋贮宜嚬。班女恩移赵，思王赋感甄。辉光随顾步，生死属摇唇。世族功勋久，王姬宠爱亲。街衢连甲第，冠盖拥朱轮。大道垂珠箔，当垆踏锦茵。轩车隘南陌，钟磬满西邻。出入张公子，骄奢石季伦。鸡场潜介羽，马埒并扬尘。韬袖誇狐腋，弓弦尚鹿?。紫绦牵白犬，绣䪜被花骃。箭倒南山虎，鹰擒东郭㕙。翻身迎过雁，劈肘取回鹑。竟蓄朱公产，争藏邴氏缗。桥桃矜马鹜，倚顿数牛犉。齑斗冬中韭，羹怜远处莼。万钱才下箸，五酘未称醇。曲水闲销日，倡楼醉度旬。探丸依郭解，投辖伴陈遵。共谓长之泰，那知遽搆屯。奸心兴桀黠，凶丑比顽嚚。斗柄侵妖彗，天泉化逆鳞。背恩欺乃祖，连祸及吾民。䝟貐当前路，鲸鲵得要津。王师才业业，暴卒已䖜䖜。杂虏同谋夏，宗周暂去豳。陵园深暮景，霜露下秋旻。凤阙悲巢鵩，鹓行乱野麇。华林荒茂草，寒竹碎贞筠。村落空垣坏，城隍旧井堙。破船沉古渡，战鬼聚阴燐。振臂谁相应，攒眉独不伸。毁容怀赤绂，混迹戴黄巾。木梗随波荡，桃源敩隐沦。弟兄书信断，鸥鹭往来驯。忽遇山光澈，遥瞻海气真。秘图推废主，后圣合经纶。野杏浑休植，幽兰不复纫。但惊心愤愤，谁恋水粼粼。尽室离深洞，轻桡荡小䑳。殷勤题白石，怅望出青蘋。梦寐平生在，经过处所新。阮郎迷里巷，辽鹤记城闉。虚过休明代，旋为朽病身。劳生常矻矻，语旧苦谆谆。晚岁多衰柳，先秋愧大椿。眼前年少客，无复昔时人。